《岭南春色为林司训之子题》
明代·祁政

岭南春色无涯涘，红红紫紫纷纷是。崇兰丹桂总芬芳，秾李夭纷竞妍美。

风景融和万物新，江山佳丽不生尘。罗浮正与东瓯接，咫尺天南是剑津。

青春公子儒林秀，负笈来游自闽右。彩衣戏罢览芳华，挹得天香盈两袖。

客邸相逢能几时，悠悠又动故园思。与君莫惜临河别，上苑看花更有期。

作者简介：祁政，字惟举。东莞人。顺子。明武宗正德十一年（一五一六年）举人。事见清道光《广东通志》卷七三。